《游灵源天境遇雨各奔归晚坐以不是溪居者那知》
宋代·姚勉

灵源水有天，日涉胜趣多。
同行十数子，散策经山坡。
溪行小盘十，石坐閒摩挲。
野菊留余花，新梅看微柯。
寒鸦落平田，暖鲤跳枯荷。
是日冬曦温，景象如春和。
笑谈不知归，亦有载酒过。
忽瞻彼北山，黑云生嵯峨。
阴晴反覆手，天测不可俄。
长风舞红叶，急雨翻银河。
儒冠各欹垫，僮屦皆奔波。
路滑争牛羊，泥溅乱鸭鹅。
席地听沾湿，樽沙委骈罗。
五十笑百步，曳杖如横戈。
林间偶自芘，弃甲我则那。
留恋归不早，颠沛逢滂沱。
出游不知时，废此啸且歌。
绸缪无远虑，其如近忧何。
兹游已狼籍，后计毋蹉跎。
归欤亟诛茅，结亭依岩阿。
震陵有帡幪，乐哉涧般薖。

作者简介：姚勉（1216～1262），乳名二郎，学名冲，因避讳改名勉，字述之、成一，号蜚卿、飞卿，古天德乡（今江西宜丰县新庄镇）灵源村人。宋嘉定9年（1216）生，初生时，曾被弃之山野雪地，故其成年后自号“雪坡”以志不忘。